በመተከል ዞን የአሸባሪዎች ጥቃት ሰለባ እንዳይሆን የስጋት ቀጣናዎች ላይ በትኩረት እንደሚሠራ ምክትል ጠቅላይ ሚኒስትር ደመቀ መኮንን አስታወቁ።
በቤኔሻንጉል ጉሙዝ ክልል መተከል ዞን ቡለን ወረዳ ጳጉሜን 01/2012ዓ.ም የተፈጸመውን ጥቃት በተመለከተ የኮማንድ ፖስቱን ሪፖርት በበለስ ከተማ ገምግመዋል።በንጹሃን ላይ በተከፈተ ጥቃት የሰዎች ሕይወት አልፏል። ሀብት ንብረት ወድሟል። አሁንም በሕይወትም ሆነ በሞት ያልተገኙ ሰዎች አሉ። ከ200 በላይ ሰዎች ቀያቸውን ለቅቀው ተሰድደዋል። በዞኑ ወቅት እየጠበቁ ጥቃት የሚፈጽሙ አሸባሪዎችን በተቀናጀ መንገድ ማስወገድ አለመቻል ነዋሪዎችን ለተጨማሪ ስጋት ዳርጓል።የመተከል ዞን ዋና አስተዳዳሪ አትንኩት ሽቱ ባለፉት ዓመታት ከመንግሥት መዋቅር ውጭ በሆኑ ቀበሌዎች የተፈጠሩ ግጭቶች የአመራሩ የሕዝብ ግንኙነት ሥራ ደካማ መሆን ነው ብለዋል።በቡለን ወረዳ በንጹኃን ላይ የተፈጸመውን ጥቃት የመንግሥት የሥራ ኃላፊዎችና ፖሊስ ” ከአቅም በላይ ነው” ብለው በመውጣታቸው የተባባሰ ችግር መሆኑን ገልጸዋል። ተልዕኮን የመፈጸም ውስንነት ዋጋ ማስከፈሉን የተናገሩት አስተዳዳሪው የንጹሃን ሕይወት የቀጠፋ አሸባሪዎች ከዚህ አካባቢ የተፈጠሩ ነገር ግን ሕዝቡን የማይወክል ኃይሎች ድርጊት እንደሆነ ተናግረዋል። አሸባሪዎቹ ከመከላከያ፣ ከፌዴራል ፖሊስ፣ ከጸረ ሽምቅ ተዋጊዎች አኩርፈው የወጡ፤ በኢንቨስትመንት ካሳ ያልረኩና ከመንግሥት የሥራ ኃላፊነት በሥራ ድክመት የተባረሩ ኃይሎች በህውሃት እየታገዙ፣ ከውጭ ሀገር እየተደገፉ የሚያሸብሩ ቡድኖች መሆናቸውን ተናግረዋል።የቤኔሻንጉል ጉሙዝ ክልል ርእሰ መሥተዳድር አሻድሊ ሐሰን “በቡለን ወረዳ ንጹሃን ላይ በተፈጠረው ግድያ ከሁለት መቶ በላይ ሰዎች ተፈናቅለዋል” ነው ያሉት። የሞቾች ቁጥር በማኅበራዊ ሚዴያው እንደሚቀርበው የተጋነነ አይደለም ያሉት አቶ አሻድሊ ዝርዝር መረጃው ምርመራ ላይ መሆኑን አስታውቀዋል።በቀጣይ የአካባቢውን የፀጥታ ኃይል ማደራጀት፣ ሽብሩን ከኋላ የሚደግፉ አካላትን መረብ መበጠስ፤ በየደረጃው ያሉ ኃላፊዎች በድርጊቱ እንዳላቸው ሚና ተጠያቂ ማድረግ እና አሸባሪዎችን በሕግ ቁጥጥር ስር ማዋል የትኩረት ነጥቦቻቸው መሆኑን ገልጸዋል።ሽፍቶቹ ለሽብር ዓላማቸው ሕዝቡን በማታለል ተባባሪ ማድረግ፣ በመንግሥት መዋቅር ውስጥ መሆንና ከውጭ አካላት የሚያገኙትን ድጋፎችና ሴሎች፤ በመለየት ችግሩን ለመፍታት እንደሚሠሩም አስታውቀዋል።በምዕራብ ዕዝ 22ኛ ክፍለ ጦር 3ኛ ብርጌድ አዛዥና የጸጥታ ኮማንድ ፖስት ሰብሳቢ ኮሎኔል አያሌው በየነ ጥቃቱን ለመቆጣጠር የተቻለ ቢሆንም የማይመለስ የሰው ህይወትና ንብረት ወድሟል ብለዋል።